**Nikolaj Ivanovič Noskov** (\* 12. január 1956, Gžatsk, dnes Gagarin, Smolenská oblasť, Rusko) je ruský hudobník, spevák, skladateľ. Štvornásobný víťaz hudobnej ceny *Zlatý gramofón*.

Životopis
---------

Jeho otec Ivan Alexandrovič Noskov bol Róm, pracoval v mäsokombináte. Matka Jekaterina Konstantinovna Noskovová bola dojička a pomáhala pri stavebných prácach. Nikolaj má štyroch súrodencov. Keď mal osem rokov, rodina sa presťahovala do mesta Čerepovec. Ako dieťa účinkoval v školských kultúrnych programoch, ako 14 ročný zvíťazil v speváckom konkurze Severozápadného regiónu. Venoval sa najmä speváckym hitom hudobných skupín Beatles, Creedence Clearwater Revival a iných západných rockových skupín. Jeho angličtina bola slabá, väčšinou foneticky do cyriliky prepisoval to, čo zachytil z textu anglicky spievaných piesní. Neskôr začal viac pozornosti venovať angličtine a rokenrolu. Nemal odborné hudobné vzdelanie. Ako samouk sa naučil hrať na klavíri, na gitare a na bubne. Počas služby v ozbrojených silách sa naučil hrať na tube.

Počas svojich začiatočníckych speváckych rokoch sa v Moskve pokúšal na konkurzoch stať sa členom niekoľkých hudobných skupín, ktoré sa nazývali VIA (Vokálno-inštrumentálne "Ansemble"), ale v žiadnej dlho nevydržal.

V roku 1980 stretol v Moskve jedného z najprogresívnejších sovietskych skladateľov Davida Tuchmanova, ktorý sa rozhodol vytvoriť novú hard rockovú kapelu s Noskovom ako sólovým spevákom. Po niekoľkých verejných koncertoch nahrali spolu album *N.L.O.* Táto spolupráca dlho nevydržala. Bola pod negatívnym mediálnym tlakom a jej účinkovanie zakázali štátne orgány. Hard rocková hudba v tom čase v bývalom Sovietskom zväze nebola vítaná a nechápala ju ani väčšina poslucháčov. Dôležité však bolo, že Noskov získal cenné skúsenosti zo spolupráce s Tuchmanovom.

Na jar 1984 Nikolaj Noskov sa stal hlavným sólistom súboru *Поющие сердца* (*Spievajúce srdcia*), ktorý viedol Viktor Vekštejev. V roku 1985 sa usiloval stať sa členom vytvárajúcej sa hudobnej skupiny *Ария* (*Ária*).

V roku 1987 zaspieval niekoľko piesní v umeleckom filme *Остров погибших кораблей* (*Ostrov mŕtvych lodí*).

Po ôsmych rokoch účinkovania v kluboch a reštauráciách sa jeho život prenikavo zmenil. Stal sa členom skupiny *Park Gorkogo* (*Gorky Park*). Oteplenie vzťahov medzi Sovietskym zväzom a západnými krajinami, predovšetkým s USA dovolilo, aby sovietska roková skupina mohla nahrávať gramofónové platne v západných nahrávacích štúdiách a predávať ich v USA. *Gorky Park*, ktorý vytvoril Stas Namin, vlastným menom Anastas Alexejevič Mikojan, podpísali zmluvu s vydavateľstvom Polydor. S producentom Brucem Fairbairnym Gorky Park nahrala debutový album, ktorý uviedol ruskú hard rockovú skupinu na americký trh. Noskovova pieseň *Bang* obsadila popredné miesta v hitparádach rozhlasových staníc v USA, v Škandinávii sa stala piesňou roka. Videoklip tejto piesne bol na treťom mieste najhranejších piesní televíznej stanice MTV. Album *Gorky Park* v roku 1989 bol na 81. mieste medzi 200 najlepšími albumami, ktoré hodnotil časopis Billboard, v Dánsku bol ako najpredávanejší ocenený zlatou platňou.

Spoločne s rockovými spevákmi Jonom Bon Jovim a Klausom Meinem v rokoch 1989 a 1990 nahral duetá.

Finančné problémy a rozpory vnútri kapely, neustále bezsenné noci, tehotná manželka Marina a mnohé iné problémy prinútili Noskova opustiť kapelu a v roku 1990 sa vrátil do Moskvy.

V roku 1994 sa Nikolaj Noskov ocitol na životnej križovatke. Rozhodol sa začať sólovú kariéru vo vlastnej skupine *Nikolaj*. Pomaly začal premieňať hard rockový štýl svojej hudby do etnickej baladickej formy, blížiacej sa k art rocku. Využíva perkusné nástroje a aj keď v jeho posledných albumoch zaznievajú tvrdšie rytmy, možno jeho tvorbu charakterizovať ako funk. Po jeho sólovom albume *Mother Russia* opúšťa Noskov angličtinu a spieva ruskému publiku v ruštine. 

V roku 1996 začala jeho štvorročná spolupráca s Josifom Prigožinom. V roku 2002 založil nadáciu na podporu etnickej hudby, ktorú nazval *Дикий мёд* (*Divoký med*).

V Kremeľskom paláci v Moskve usporiadal tri koncerty, v ktorých účinkoval symfonický orchester *Musica Viva*, ktorý dirigoval Alexander Lavrov. Na koncerte zazneli, okrem iných, skladby z jeho albumu *По пояс в небе* (*Po pás v nebi*). Nový album *Po pás v nebi*, ktorý vydal v roku 2006 bol prijatý hudobnou verejnosťou rozpačito.

V roku 2011 uviedol v televíznom hudobnom programe *Majetok republiky* pieseň na text básnika Nikolaja Dobronravova *Melódia*, ku ktorej hudbu skomponoval Aleksandra Pachmutová. V tom istom roku dokončil prácu na novom albume, ktorý nazval *Оно того стоит* (*Stojí to za to*). Počas uplynulých päť rokov to bol jeho ďalší album, ktorým akoby chcel povedať, že sa pri tvorbe nových piesní netreba ponáhľať.

V roku 2012 Noskov nahral v nemeckom štúdiu Horsta Schnebela ďalší album, ktorý pomenoval *Без названия* (*Nepomenovaný*). 

Medzi najznámejšie hity Nikolaja Noskova patria: *Дай мне шанс* (*Daj mi šancu*), *Снег* (*Sneh*), *Это здорово* (*Je to fajn*), *Паранойя* (*Paranoja*), *Я тебя люблю* (*Milujem Ťa*), *Я немодный* (*Som nemoderný*).

V deväťdesiatych rokoch sa v reštaurácii Čerepovec stretáva so svojou budúcou manželkou Marinou. V roku 1992 sa im narodila dcéra Jekaterina (v súčasnosti je matkou dvoch detí; 2015 a 2017). V roku 2017 utrpel Nikolaj Noskov mozgovú porážku a bol hospitalizovaný s trombom v krčnej časti. Z dôvodu choroby prerušil koncertné vystúpenia až do roku 2019.

Diskografia
-----------

* НЛО (UFO, 1982)
* Gorky Park (1989)
* Mother Russia (1994)
* *Blaž* (Блажь – *Rozmar*, 1998)
* *Sťokla i beton* (Стёкла и бетон – *Sklo a betón*, 2000)
* *Dyšu tišinoj* (Дышу тишиной – *Dýcham mlčanie*, 2000)
* *Po pojas v nebe* (По пояс в небе – *Po pás v nebi*, 2006)
* *Ono togo stoit* (Оно того стоит – *Stojí to za to*, 2011)
* *Miod* (Мёд – *Med*, 2012)

### Iné albumy

* 2001 — *Lučšije pesni v soprovoždenii simfoničeskogo orkestra* (Лучшие песни в сопровождении симфонического оркестра – *Najlepšie piesne v doprovode symfonického orchestra*)
* 2002 — *Lučšije pesni* (Лучшие песни – *Najlepšie piesne*)
* 2003 — *Okean ľubvi* (Океан любви – *Oceán lásky*)
* 2008 — *Lučšije pesni* (Лучшие песни – *Najlepšie piesne*)
* 2008 — *Dyšu tišinoj* (Дышу тишиной – *Dýcham mlčanie*) – DVD
* 2016 — *The Best*

Častým spoluautorom Noskova je básnik Alexej Čulanskij (texty piesní: *Дай мне шанс* (Daj mi šancu), *Снег* (Sneh), *Мой друг* (Môj priateľ), *Солнце* (Slnko) a mnohých ďalších.

Vyznamenania a ceny
-------------------

* 1992 — Профи (Profi)
* 1996 — Золотой граммофон (Zlatý gramofón) za pieseň Я не модный (Som nemoderný)
* 1998 — Золотой граммофон za pieseň Я тебя люблю (Milujem Ťa)
* 1999 — Овация (Ovácia) Sólista roka
* 1999 — Золотой граммофон za pieseň Паранойя (Paranoja)
* 1999 — Medaila MBD Za službu na Kavkaze
* 1999 — Medaila Ministerstva obrany Za upevnenie bojovej priateľstva
* 1999 — Medaila Ревнителю русской словесности Spoločnosti puškinistov
* 2000 — Золотой граммофон za pieseň Это здорово (Je to fajn)
* 2004 — Medaila Za podporu ruského ministerstva vnútra
* 2006 — Medaila Za ušľachtilých skutkov pre slávu vlasti
* 2009 — cena FSB v kategórii Hudobné umenie za pieseň Павшим друзьям (Padlým priateľom)
* 2015 — Золотой граммофон za pieseň Это здорово (Je to fajn)

Zdroje
------

* *Tento článok je čiastočný alebo úplný preklad článkov Nikolai Noskov na anglickej Wikipédii a Носков, Николай Иванович (музыкант) na ruskej Wikipédii.*
*

Referencie
----------

1. ↑  Николай Носков разводится с женой
2. ↑  Николай Носков стал дедушкой
3. ↑  Певца Николая Носкова госпитализировали в тяжелом состоянии
4. ↑  Врачи рассказали о самочувствии Николая Носкова, которому предстоит операция
5. ↑  Певец Николай Носков перенес весенний гастрольный тур

Externé odkazy
--------------

* Oficiálna stránka
* Блог Николая Носкова blog.nnoskov.ru.
* Николай Носков на Muslib.ru.
* Блог Николая Носкова на station.ru
* Facebook.com